EUROOPA LIIDU AVALIKU TEENISTUSE KOHTU OTSUS

(täiskogu)

11. detsember 2013

Catherine Teughels

versus

Euroopa Komisjon

„Avalik teenistus — Ametnikud — Pensionid — Siseriiklikus pensioniskeemis omandatud pensioniõiguste ülekandmine — Määrus, millega kohandatakse liidu pensioniskeemi tehtavate sissemaksete määra — Kindlustusväärtuste kohandamine — Vajadus vastu võtta üldised rakendussätted — Uute üldiste rakendussätete ajaline kehtivus”

Ese:

ELTL artikli 270 alusel, mida vastavalt Euratomi asutamislepingu artiklile 106a kohaldatakse Euratomi asutamislepingule, esitatud hagi, millega C. Teughels palub sisuliselt tühistada esiteks Euroopa Komisjoni 24. mai 2011. aasta otsus, millega määrati kindlaks pensioniõigusliku staaži aastate arv, mida tema siseriiklike pensioniõiguste ülekandmise korral liidu pensioniskeemis arvesse võetakse, ja teiseks 28. juuli 2011. aasta otsus, millega komisjon jättis rahuldamata tema kaebuse, mille ta oli esitanud komisjoni 3. märtsi 2011. aasta otsuse K(2011) 1278 peale, millega kehtestatakse Euroopa Liidu ametnike personalieeskirjade (edaspidi „personalieeskirjad”) VIII lisa pensioniõiguste ülekandmist käsitlevate artiklite 11 ja 12 üldised rakendussätted (edaspidi „2011. aasta üldised rakendussätted»).

Otsus:

Jätta hagi rahuldamata. Jätta Euroopa Komisjoni kohtukulud tema enda kanda ja mõista temalt välja C. Teughelsi kohtukulud.

Kokkuvõte

Staažilisa ettepanek on pensioniõiguste ülekandmise taotluse esitanud ametniku huve kahjustav akt. Selline ettepanek on ühepoolne akt, mis on lahutatav oma menetluslikust raamistikust ja antakse kaalutlusõiguseta pädevusega, mis on institutsioonile antud ex lege, sest tuleneb otseselt individuaalsest õigusest, mille personalieeskirjade VIII lisa artikli 11 lõige 2 ametnikele ja muudele teenistujatele sõnaselgelt annab, kui nad asuvad liidu teenistusse. (vt punktid 51, 52 ja 66) Viide: Avaliku Teenistuse Kohus: 11. detsember 2012, kohtuasi F‑122/10: Cocchi ja Falcione vs. komisjon, mille peale on esitatud apellatsioonkaebus Euroopa Liidu Üldkohtusse, kohtuasi T‑103/13 P (punktid 37–39).

Personalieeskirjade VIII lisa artiklis 11 on selgelt eristatud esiteks lõikes 1 osundatud ülekandmist liidust välja ja teiseks lõikes 2 osundatud ülekandmist liitu. Personalieeskirjade VIII lisa artikli 11 lõikes 1 nimetatud kindlustusmatemaatiline ekvivalent ja sama artikli lõikes 2 nimetatud tegeliku ülekandekuupäeva kohane pensioniõiguste kogumaksumus on kaks õiguslikult erinevat mõistet, millest kummagi suhtes kohaldatakse eraldi korda. Kindlustusmatemaatiline ekvivalent on personalieeskirjadest tulenevas õiguses iseseisev mõiste, mis on liidu pensioniskeemi süsteemile omane. Seda on määratletud personalieeskirjade VIII lisa artiklis 8. Tegeliku ülekandekuupäeva kohast pensioniõiguste kogumaksumust ei ole määratletud personalieeskirjades, milles ei ole näidatud ka selle arvutamise meetodit ning seda seetõttu, et selle arvutamine ja arvutamise kontroll kuuluvad eranditult asjaomaste või rahvusvaheliste ametiasutuste pädevusse. Mis puudutab tegeliku ülekandekuupäeva kohase pensioniõiguste kogumaksumuse arvutamist siseriiklike või rahvusvaheliste ametiasutuste poolt ülekandmiseks liitu, siis määratakse see kindlaks kohaldatava siseriikliku õiguse põhjal ja selles õiguses ette nähtud korra kohaselt või kui tegemist on rahvusvahelise organisatsiooniga, siis tema enda reeglite kohaselt, mitte personalieeskirjade VIII lisa artikli 8 põhjal ja selles õigusnormis kehtestatud intressimääraga. Mis puudutab liidu pensioniskeemis arvessevõetava staažilisa aastate arvu arvutamist, mida tehakse tegeliku ülekandekuupäeva kohase pensioniõiguste kogumaksumuse arvutamisest eraldi, siis tuleb tõdeda, et ei personalieeskirjade VIII lisa artikli 11 lõikes 2, mis käsitleb ülekandmist liitu, ega üheski teises personalieeskirjade sättes ei ole sõnaselgelt ette nähtud kohustust kohaldada liidu pensioniskeemis arvessevõetava staažilisa aastate arvu arvutamise suhtes selle lisa artiklis 8 osundatud intressimäära. Institutsioon peab personalieeskirjade VIII lisa artikli 11 lõike 2 kohaldamisel ja konkreetselt liitu ülekandmise ümberarvestuskoefitsientide ajakohastamisel, võttes arvesse määruse nr 1324/2008, millega kohandatakse alates 1. juulist 2008 Euroopa ühenduste ametnike ja muude teenistujate pensioniskeemi sissemaksete määra, jõustumise tulemusena personalieeskirjade VIII lisa artiklis 8 ette nähtud uut, 3,1‑protsendilist intressimäära, vastavalt selle artikli 11 lõikele 2 ‐ milles on selle elluviimise osas viidatud üldistele rakendussätetele – ja ka õiguskindluse põhimõttele olemasolevaid üldisi rakendussätteid muutma ja koostama uue kindlustusväärtuste tabeli. (vt punktid 83, 85–87, 94, 96 ja 100) Viited: Euroopa Kohus: 5. detsember 2013, kohtuasi C‑166/12: Časta (punkt 24). Esimese Astme Kohus: 18. detsember 2008, liidetud kohtuasjad T‑90/07 P ja T‑99/07 P: Belgia ja komisjon vs. Genette (punktid 56 ja 57 ning seal viidatud kohtupraktika).